Kentmanni tänav

**Kentmanni tänav** on tänav Tallinna Kesklinna linnaosas Sibulaküla, Südalinna ja Tatari asumis.

Kentmanni tänav algab Estonia puiesteelt, kulgeb kagusse ja lõpeb Liivalaia tänaval. Teisel pool Liivalaia tänavat kulgeb Kentmanniga enam-vähem samal suunal edasi Hospidali tänav. Kentmanni tänav on umbes 550 meetrit pikk ja täiesti sirge.

Kentmanni tänav ristub järgmiste tänavatega: Sakala (risti), Rävala puiestee (risti), Allika (paremalt), Kauka (vasakult) ja Kentmanni põik (paremalt). Nende kõigi suhtes on Kentmanni tänav peatänav.

Kentmanni tänaval Kauka tänava ja Kentmanni põigu vahel asub Ameerika Ühendriikide Eesti saatkond. Saatkonna turvalisuse tagamiseks on pärast 2001. aasta 11. septembri terrorirünnakuid nende tänavate vahel autoliiklus keelatud, tõketega piiratud ja see Kentmanni tänava lõik on avatud üksnes jalakäijatele.

## Tänava nimi
Kentmanni tänava nimi tulenes arvatavasti Kentmanni ja Sakala tänava nurgal asunud vaestekooli (Luthers Armenschule) juhataja Wilhelm Gottfried Kentmanni (1805–1889) nimest, kes töötas sealses koolis aastatel 1830–1874. Samas võib olla tänav saanud nime hoopiski tema poja Woldemar Friedrich Kentmanni (1833–1901) järgi, kes elas isaga samas majas. Kentmanni nimi oli tänavanimena kasutusel juba 1885. aastal.

Kentmanni tänav on kandnud ka Hospidali tänava (Hospitalstrasse) nime, sest see viis Priihospidali juurde. Hiljem ehitati sellele kohale Tallinna keskhaigla. Aastatel 1940–1941 ja 1944–1989 kandis tänav Jaan Kreuksi nime ning aastatel 1939–1940 ja 1941–1944 Konstantin Pätsi nime. 1942. aastal oli see lühikest aega ka Hermann Göringi auks Göringstraße.

## Hoonestus
*Kentmanni tänava ja Estonia puiestee nurgal Eesti Panga kvartal
*Kentmanni tänava ja Sakala tänava nurgal, Sakala tänav 1/3, Kaitseministeerium
*Kentmanni tänav 4 / Sakala 10, Sakala Ärimaja
*Kentmanni ja Sakala tänava nurgal asus Wilhelm Gottfried Gustav Kentmanni asutatud Tallinna poeglaste vaestekool.
*Kentmanni tänav 6, 2014. aastal ehitatud kaheksakorruseline äri- ja eluhoone; Kentmanni tänav 6 algses hoones tegutses Tallinna Linnamisjon.
*Kentmanni tänav 6b, algses EELK Oleviste kiriku nõukogule kuulunud hoones tegutses 1928. aastani Tallinna 24. algkool , siis Tallinna Linna Saksa Tütarlaste Humanitaargümnaasium (Tallinna linna III (saksa) tütarlaste gümnaasium) ja Tallinna Saksa Tütarlaste Eragümnaasium; 1940. aastast Tallinna Naistööstusõpilastekool; 1944. aastast tegutsesid Kreuksi 6b hoones eri vahetustes Tallinna 1. ja 2. Naiskutsekool, mis 1944. aastal ühendati Tallinna Käsitööstuslikuks Tehnikumiks ning nimetati 1945. aastal Tallinna Kergetööstuse Tehnikumiks; Tallinna Kergetööstuse Tehnikumi järel tegutses hoones 1961. aastani metallitöölisi ette valmistav Tööstuskool nr 2; 1962 alustas hoones tegevust Linnakutsekool nr 2, kus õpetati autojuhte, kinomehaanikuid ja sidemontööre, hiljem lisandus automaattelefonijaama elektrikute, fotograafide ja radiofikatsiooniseadmete elektrikute ettevalmistamine; 1970. aastast nimetati hoones tegutsenud Linnakutsekool nr 2 Tehnikakooliks nr 2 ja 1988. aastal Tallinna Sidekooliks; 1988. aastal koliti Tallinna Sidekool Lasnamäele Partisani 10 vastvalminud õppehoonesse.
*Kentmanni tänava ja Rävala puiestee nurgal, Rävala puiestee 11/13/15, Teadlaste maja
*Kentmanni tänav 7, korterelamu Kentmanni ja Kauka tänava nurgal
*Kentmanni tänav 9, korterelamu Kentmanni ja Kauka tänava nurgal
*Kentmanni tänav 10, korterelamu; hoone esimese korruse äripinnal asub kauplus (algselt Tallinna I Toidukaubastu kauplus Riia).
*Kentmanni tänav 11a, 11b ja 11c, korterelamud
*Kentmanni tänav 13, ümberehitatud hoones asub Hestia Hotel; Eesti NSV ajal asusid hoones (aadressiga J. Kreuksi tänav 13) ELKNÜ piirkondlik ELKNÜ Lenini Rajooni Komitee ja EKP Harju Rajooni Komitee, hiljem Harju Maakohtu Kentmanni Kohtumaja.
*Kentmanni tänav 17, kahekorruseline korterelamu
*Kentmanni tänav 18, 1956. aastal ehitatud viiekorruseline korterelamu
*Kentmanni tänav 19, 1932. aastal arhitekt Karl Tarvase projekti järgi valminud korterelamu
*Kentmanni tänav 20, Ameerika Ühendriikide Suursaatkond Tallinnas; 1930. aastal valminud arhitektide Herbert Johansoni ja Ferdinand Gustav Adoffi projekti järgi ehitatud Alfred Kalmu maja; hoones asusid juba selle valmides USA, Rootsi ja Poola saatkond; Eesti NSV ajal asus hoones (aadressiga J. Kreuksi tänav 20) ELKNÜ Keskkomitee. 
*Kentmanni tänav 20a, ehitatud algselt Eesti Panga ametnike elumajana Kentmanni ja Kentmanni põigu nurgal
*Kentmanni tänav 21 / Liivalaia 27 / Kaupmehe 14, korterelamu Kentmanni ja Liivalaia tänava nurgal
*Kentmanni tänav 22 ja 24, korterelamud
*Kentmanni tänav 28, kavandatav korterelamu
*Kentmanni tänav 32a, 1935. aastal arhitekt Eugen Sachariase projekteeritud, algselt Konstantin Brandiesi üürimaja; tänapäeval korterelamu
*Kentmanni ja Liivalaia tänava nurgal asuv Liivalaia 25, korterelamu.

## Galerii

File:Kentmanni tänav 13, Tallinn (2).jpg|Kentmanni tänav 13, Hestia Hotel
File:Kentmanni tänav 13, Tallinnas.jpg|Kentmanni tänav 13, Hestia Hotel


## Viited


## Välislingid

*Tallinna kesklinnas avati Sakala ärihoone, www.e24.ee, 6. november 2013